4 staatsgeboue se hysers in PE gesaboteer | Netwerk24
4 staatsgeboue se hysers in PE gesaboteer
Deur Cara-Lee Dorfling 11 April 2017 11:38
Die hysers in die Sterrenberg-polisiewoonstelgebou is gesluit omdat daar minder as die vereiste aantal teenwigte is. Foto: Werner Hills
Die hysers in 52 staatsgeboue in die Oos-Kaap is afgeskakel totdat dit ondersoek kan word om seker te maak dat die hysers oor die vereiste aantal teenwigte beskik.
Dié ondersoek volg nadat bevind is die hysers van drie woonstelgeboue vir lede van die polisie en die weermag in Port Elizabeth het minder teenwigte as die minimum aantal wat nodig is om die hyser veilig te bedryf.
Vier mense is ernstig beseer toe 'n hyser in die Mountweg-polisiekantoor in Port Elizabeth op 22 Maart met sewe personeellede vier verdiepings ver tot op die grondvloer geval het.
Die ondersoek na die voorval het gewys die hyser het net 11 teenwigte gehad van die minimum van 25 wat vereis word. Die teenwigte weeg 75 kg elk.
Die hysers in die Sterrenberg-woonstelgebou wat afgeskakel is. Foto: Werner Hills
Hysers in die polisiewoonstelgeboue Sterrenberg en Gamtoos van 13 verdiepings hoog, asook die weermag se Forest Hill-woonstelgebou, het ook minder as die vereiste teenwigte, sê Thami Mchunu, woordvoerder van die departement van openbare werke.
Inwoners van die Sterrenberg-woonstelgebou sê die hysers is sowat 'n week gelede gesluit sonder dat 'n rede daarvoor gegee is.
"Gelukkig was daar geen ongelukke in die hysers nie. Die departement het dadelik al die hysers afgeskakel," sê Mchunu.
'n Saak van poging tot moord word ondersoek, het brig. Marinda Mills, provinsiale polisiewoordvoerder, Maandag gesê.